## Zakon o izmjenama i dopunama Zakona o sudovima za mladež

### NN 12/2002 (6.2.2002.), Zakon o izmjenama i dopunama Zakona o sudovima za mladež

# HRVATSKI SABOR

if !supportEmptyParas endif

290

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O SUDOVIMA ZA MLADEŽ

Proglašavam Zakon o izmjenama i dopunama Zakona o sudovima za mladež,
koji je donio Hrvatski sabor na sjednici 25. siječnja 2002.

Broj: 01-081-02-336/2

Zagreb, 30. siječnja 2002.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O SUDOVIMA ZA MLADEŽ

Članak 1.

U Zakonu o sudovima za mladež
(»Narodne novine«, br. 111/97. i 27/98.) u članku 18. zadnja rečenica toga članka
mijenja se i glasi:

»Ako je izrečena kazna
zatvora ili maloljetničkog zatvora manja od jedne godine, sud će o presudi
izvijestiti sud za mladež koji je u prvom stupnju izrekao odgojnu mjeru i koji će
odlučiti hoće li se po izdržanoj kazni započeti ili nastaviti izvršenje odgojne
mjere ili će mjeru ukinuti.«

Članak 2.

U članku 19. stavak 2.
mijenja se i glasi:

»(2) Sud će nakon
pribavljenog mišljenja ustanove u kojoj se mjera izvršavala tako postupiti i
kad je izvršenje zavodske mjere bilo započeto, ali se zbog bijega maloljetnika
ili iz nekoga drugog razloga mjera nije izvršavala dulje od jedne godine.«

Članak 3.

U članku 22. dodaju se stavci
2. i 3. koji glase:

»(2) Podaci o izrečenoj
odgojnoj mjeri brišu se iz evidencije nakon proteka roka od tri godine od dana
kada je prestalo izvršenje odgojne mjere, odnosno naknadno izrečene odgojne
mjere, u svakom slučaju kada evidentirani navrši dvadeset i četiri godine života.

(3) Ako evidentirani bude u međuvremenu osuđen na kaznu zatvora ili
maloljetničkog zatvora, podaci o odgojnoj mjeri brisat će se iz evidencije kad
proteknu rehabilitacijski rokovi iz članka 85. stavka 5. Kaznenog zakona.«

Članak 4.

U članku 26. stavku 2. iza
riječi: »bezuvjetna kazna zatvora« i riječi: »ili maloljetničkog zatvora«
dodaju se riječi: »od šest mjeseci«, a riječ: »bezuvjetna« i riječi: »od šest
mjeseci zatvora ili u duljem trajanju« brišu se.

Članak 5.

U članku 27. stavku 1. riječ:
»će« zamjenjuje se riječju: »može«, a na kraju rečenice briše se točka i dodaju
riječi: »(članak 9. i 11.)«.

Članak 6.

U članku 36. stavku 1. riječi:
»(članak 57. stavak 1. i 2.)« zamjenjuju se riječima: »(članak 57. stavak 1. do
3.)«, a riječi: »(članak 57. stavak 6.)« zamjenjuju se riječima: »(članak 57.
stavak 7.).«

U stavku 2. riječi: »(članak
57. stavak 3.)« zamjenjuju se riječima: »(članak 57. stavak 5.)«.

Članak 7.

U članku 42. stavak 1.
mijenja se i glasi:

»(1) Sudovi iz članka 36.
stavka 1. ovoga Zakona i državna odvjetništva koja pred njima postupaju, imaju
stručne suradnike: socijalne pedagoge – defektologe, socijalne radnike i
psihologe.«

U stavku 2. riječ:
»Savjetnici« zamjenjuje se riječima: »Stručni suradnici«.

Članak 8.

U članku 51. iza riječi:
»Sudovi za mladež« dodaju se riječi: »i državna odvjetništva«.

Članak 9.

Članak 57. mijenja se i
glasi:

»(1) Vijeće za mladež općinskog
suda sudi u sastavu od jednog suca za mladež i dvaju sudaca porotnika za mladež.

(2) U sastavu od triju
sudaca, od kojih je najmanje jedan sudac za mladež, vijeće za mladež općinskog
suda odlučuje na sjednici vijeća izvan glavne rasprave.

(3) Vijeće za mladež županijskog
suda sudi u prvom stupnju u sastavu od jednog suca za mladež i dvaju sudaca
porotnika za mladež, u drugom stupnju sudi u sastavu od triju sudaca, od kojih
je najmanje jedan sudac za mladež, a u drugom stupnju na raspravi u sastavu od
dvaju sudaca, od kojih je najmanje jedan sudac za mladež i triju sudaca
porotnika za mladež.

(4) U sastavu o triju sudaca,
od kojih je najmanje jedan sudac za mladež, vijeće za mladež županijskog suda
odlučuje izvan sjednice vijeća i izvan glavne rasprave.

(5) Vijeće za mladež Vrhovnog
suda Republike Hrvatske sastavljeno je od triju sudaca, kad sudi u drugom
stupnju na raspravi, sastavljeno je od dvaju sudaca i triju sudaca porotnika za
mladež, a kad odlučuje o trećem stupnju i o izvanrednim pravnim lijekovima,
sastavljeno je po općim propisima.

(6) U sastavu vijeća za mladež
suci porotnici ne smiju biti istog spola.

(7) Sudac za mladež općinskog i županijskog suda provodi pripremni
postupak, predsjednik je vijeća za mladež te obavlja druge poslove u postupku
prema maloljetnicima.«

Članak 10.

Članak 58. mijenja se i glasi:

»(1) Vijeće za mladež općinskog suda u sastavu od triju sudaca, od kojih
je najmanje jedan sudac za mladež, odnosno vijeće za mladež županijskog suda u
sastavu od triju sudaca, od kojih je najmanje jedan sudac za mladež, odlučuje
izvan sjednice vijeća i izvan glavne rasprave (članak 57. stavak 2., odnosno članak
57. stavak 4.) u slučajevima kad je Zakonom o kaznenom postupku propisano odlučivanje
izvanraspravnog vijeća općinskog suda, odnosno izvanraspravnog vijeća županijskog
suda (članak 18. stavak 3., odnosno članak 20. stavak 2. Zakona o kaznenom
postupku).

(2) Kad je Zakonom o kaznenom postupku propisano da o žalbi protiv rješenja
istražnog suca i o neslaganju između istražnog suca i državnog odvjetnika odlučuje
izvanraspravno vijeće županijskog suda, o žalbi protiv rješenja suca za mladež
općinskog suda i o neslaganju između suca za mladež općinskog suda i državnog
odvjetnika odlučuje vijeće za mladež općinskog suda iz članka 57. stavka 2.
ovoga Zakona.

(3) Vijeće za mladež županijskog suda u sastavu od triju sudaca, od
kojih je najmanje jedan sudac za mladež, i vijeće za mladež Vrhovnog suda
Republike Hrvatske u sastavu od triju sudaca, odlučuje u slučajevima kad je
ovim Zakonom propisano da odlučuje vijeće za mladež višeg suda.«

Članak 11.

U članku 60. stavku 1. riječ: »izvršenju« zamjenjuje se riječju: »počinjenju«.

Stavak 4. mijenja se i glasi:

»(4) Kad je maloljetnik sudjelovao u počinjenju kaznenog djela s mlađom
punoljetnom osobom ili nekoga kaznenog djela iz članka 117. ovoga Zakona s
odraslom osobom, za suđenje je nadležan sud za mladež, a kad je sudjelovao u počinjenju
nekoga drugoga kaznenog djela s odraslom osobom, nadležan je sud po općim
propisima.«

Članak 12.

U članku 61**.** stavci 1. i 2.mijenjaju se i glase:

»(1) Kad je ista osoba počinila neko kazneno djelo kao maloljetnik, a
neko kao mlađi punoljetnik ili neko kao odrasla osoba, provest će se
jedinstveni postupak (članak 29. Zakona o kaznenom postupku) po općim
propisima.

(2) U jedinstvenom postupku za neko kazneno djelo poči­njeno u
maloljetničkoj dobi i za neko kazneno djelo počinjeno u mlađoj punoljetničkoj
dobi ili za neko kazneno djelo iz članka 117. ovoga Zakona počinjeno u odrasloj
dobi, za suđenje je nadležan sud za mladež, a u jedinstvenom postupku za neko
drugo kazneno djelo počinjeno u odrasloj dobi, nadležan je sud po općim
propisima.«

Članak 13.

U članku 63. stavku 1. riječ: »savjetnik« zamjenjuju se riječima: »stručni
suradnik«.

Članak 14.

U članku 64. stavku 1. dodaje se točka »d» koja glasi:

»d) da se uključi u pojedinačni ili skupni rad u savjetovalištu za mlade
(u smislu članka 9. stavka 2. točka 10.)«.

Iza stavka 3. dodaje se stavak 4. koji glasi:

»(4) Potanje upute o primjeni odredbi stavka 1. i 2. ovoga članka donosi
Glavni državni odvjetnik Republike Hrvatske.«

Članak 15.

U članku 67. stavku 2. riječi: »do 24 sata« zamjenjuju se riječima:
»prema odredbama članka 98. Zakona o kaznenom postupku«.

Stavak 4. mijenja se i glasi:

»(4) O žalbi protiv rješenja o zadržavanju odlučuje vijeće iz članka 57.
stavka 2., odnosno članka 57. stavka 4. ovoga Zakona. Ako zbog okolnosti to
vijeće ne može postupati odlučuje vijeće iz članka 20. stavka 2. Zakona o kaznenom
postupku.«

Članak 16.

U članku 68. stavku 2. riječi: »O žalbi odlučuje vijeće za mladež višega
suda.« zamjenjuju se riječima: »O žalbi odlučuje vijeće za mladež istoga suda (članak
57. stavak 2., odnosno članak 57. stavak 4.). Žalba ne zadržava izvršenje rješenja.«

Stavak 3. mijenja se i glasi:

»(3) Ako se sudac za mladež
ne složi sa zahtjevom, zatražit će da o tome odluči vijeće za mladež istoga
suda (članak 57. stavak 2., odnosno članak 57. stavak 4.). Protiv rješenja vijeća
državni odvjetnik ima pravo žalbe koja ne zadržava izvršenje rješenja.«

Članak 17.

U članku 69. stavku 2. iza
riječi: »postupka« riječi: »i ako je maloljetnik dao svoju privolu« brišu se.

Članak 18.

U članku 72. stavku 2. riječi:
»višeg suda« zamjenjuju se riječima: »istog suda (članak 57. stavak 2., odnosno
članak 57. stavak 4.). Žalba ne zadržava izvršenje rješenja.«

Članak 19.

U članku 73. iza stavka 2.
dodaje se novi stavak 3. koji glasi:

»(3) Ako zbog okolnosti ne može
postupati sudac za mladež, o stavljanju u pritvor odlučit će istražni sudac i o
tome obavijestiti suca za mladež.«

Dosadašnji stavak 3. postaje
stavak 4.

Dosadašnji stavak 4. koji
postaje stavak 5. mijenja i glasi:

»(5) O žalbi protiv rješenja
suca za mladež odlučuje vijeće iz članka 57. stavka 2., odnosno članka 57.
stavka 4. ovoga Zakona, a o žalbi protiv rješenja vijeća za mladež odlučuje
vijeće iz članka 58. stavka 3. ovoga Zakona.«

Članak 20.

U članku 84. stavku 2. riječ:
»presude« zamjenjuje se riječju: »odluke«.

Dodaje se stavak 3. koji
glasi:

»(3) Postojanje zakonskih
uvjeta za daljnju primjenu pritvorske mjere nakon podnošenja prijedloga za
izricanje sankcije do pravomoćnosti odluke ispitat će se svaki mjesec.«

Članak 21.

U članku 85. stavku 1. iza
riječi: »odgojnu mjeru« stavlja se točka, a riječi: »ali ako je državni
odvjetnik odustao od prijedloga, vijeće ne može maloljetniku izreći kaznu, nego
samo odgojnu mjeru« brišu se.

Članak 22.

U članku 87. stavku 4. riječi:
»uz suglasnost s maloljetnikovim roditeljima«, zamjenjuju se riječima: »nakon
saslušanja maloljetnikovih roditelja«.

Stavak 5. briše se.

Dosadašnji stavak 6. postaje
stavak 5.

Članak 23.

Naslov ispred članka 90.
mijenja se i glasi:

»Postupak pri naknadnom
izricanju maloljetničkog zatvora i brisanju osude«.

U članku 90. dodaje se stavak
4. koji glasi:

»(4)Ako kazna ne bude
naknadno izrečena najkasnije u roku od šest mjeseci od dana prestanka vremena
kušnje ili od dovršenja postupka zbog novoga kaznenog djela (članak 28. stavak
4.), prvostupanjski sud koji je izrekao pridržaj izricanja maloljetničkog
zatvora donijet će rješenje kojim se utvrđuje brisanje te osude. To rješenje
dostavit će se osuđeniku, državnom odvjetniku i tijelu nadležnom za vođenje
kaznene evidencije.«

Članak 24.

U članku 111. stavku 1. iza
riječi: »smisleno primjenjuju odredbe« dodaju se riječi: »članka 51.«, a riječi:
»članka 84. stav­ka 2.« zamjenjuju se riječima: »članka 84. stavka 2. i 3.«.

Stavak 2. mijenja se i glasi:

»(2) U jedinstvenom postupku
prema mlađem punoljetniku s postupkom protiv odrasle osobe (članak 29. Zakona o
kaznenom postupku) primjenjuju se glede mlađeg punoljetnika odredbe stavka 1.
ovoga članka osim odredbi članka 84. stavka 2. i 3. i članka 90. ovoga Zakona.
Za suđenje je nadležan sud po općim propisima.«

U stavku 3. riječi: »prema
mlađem punoljetniku«, zamje­njuju se riječima: »u slučajevima iz stavka 1. i 2.
ovoga članka«.

Članak 25.

Članak 112. mijenja se i
glasi:

»U skraćenom postupku prema
mlađem punoljetniku primjenjuju se na odgovarajući način odredbe članka 111.
ovoga Zakona.«

Članak 26.

U članku 114. stavak 1.
mijenja se i glasi:

»(1) U kaznenim predmetima
mlađih punoljetnika sude sudovi za mladež (članak 115.) kad primjenjuju
maloljetničko kazneno pravo (članak 109.) i kad primjenjuju opće kazneno pravo
(članak 108. i 110.).«

Članak 27.

U članku 115. stavku 1. riječi:
»sastavljeno je« zamjenjuju se riječima: »sudi u sastavu«, a riječi: »se može
izreći kazna zatvora od petnaest godina« zamjenjuju se riječima: »je propisana
kazna zatvora od petnaest godina ili kazna dugotrajnog zatvora«.

Stavak 2. mijenja se i glasi:

»(2) Vijeće za mladež drugostupanjskoga županijskog suda sudi u sastavu
od triju sudaca od kojih je najmanje jedan sudac za mladež, a u drugom stupnju
na raspravi u sastavu od dva suca od kojih je najmanje jedan sudac za mladež i
tri suca porotnika za mladež.«

U stavku 3. riječi: »se može
izreći kazna zatvora od petnaest godina« zamjenjuju se riječima: »je propisana
kazna zatvora od petnaest godina ili kazna dugotrajnog zatvora«.

U stavku 4. riječi: »članka
57. stavak 4.« zamjenjuju se riječima: »članka 57. stavka 6.«

Članak 28.

U članku 117. riječi: »Vijeća
za mladež i suci za mladež (članak 125.)« zamjenjuju se riječima: »Sudovi za
mladež (članak 36. – 42. i članak 125.)«, te se ispred podstavka prvog dodaju
podstavci:

» – teško ubojstvo (članak
91.),

– čedomorstvo (članak 93),

– sudjelovanje u samoubojstvu
(članak 96),

– protupravno oduzimanje
slobode (članak 124.),

– otmica (članak 125),

– zlostavljanje u obavljanju
službe ili javne ovlasti (članak 127.),

– nasilničko ponašanje u
obitelji (članak 215. a)«.

Članak 29.

Članak 119. mijenja se i
glasi:

»(1) Kad postupaju u kaznenim
predmetima protiv poči­nitelja kaznenih djela na štetu djece i maloljetnika,
sudac za mladež i istražni sudac pri provođenju postupovnih radnji osobito će
se obazrivo odnositi prema djetetu ili maloljetniku na čiju je štetu počinjeno
kazneno djelo, imajući na umu njegovu dob, značajke njegove ličnosti,
obrazovanje i prilike u kojima živi, kako bi se izbjegle moguće štetne
posljedice na njegov odgoj i razvoj. Ispitivanje djeteta ili maloljetnika
obavit će se uz pomoć pedagoga, psihologa ili druge stručne osobe.

(2) Ako se kao svjedok
ispituje dijete ili mlađi maloljetnik oštećen kaznenim djelom iz članka 117.
ovoga Zakona, takvo se ispitivanje može provesti najviše dva puta. Ispitivanje
se provodi uz pomoć psihologa, pedagoga ili druge stručne osobe. Istražni sudac
će naložiti da se ispitivanje svjedoka snima putem teh­ničkih uređaja za
prijenos slike i zvuka, ispitivanja će se provesti bez nazočnosti suca i
stranaka u prostoriji gdje se svjedok nalazi, tako mu stranke mogu postavljati
pitanja putem istražnog suca, te psihologa, pedagoga ili druge osobe.

(3) Djeca i mlađi
maloljetnici kao svjedoci oštećeni kaznenim djelom iz članka 117. ovoga Zakona,
mogu se, umjesto u sudu, ispitati u svome stanu ili drugom prostoru u kojem
borave ili u centru za socijalnu skrb. Pri ispitivanju svjedoka postupit će se
na način propisan u stavku 2. ovoga članka.

(4) Kad je dijete ili mlađi
maloljetnik ispitan primjenom odredbe stavka 2. i 3. ovoga članka, na glavnoj
raspravi uvijek će se pročitati zapisnik o iskazu svjedoka, odnosno
reproducirati snimka ispitivanja.

(5) Podaci prikupljeni putem
tehničkih uređaja za prijenos slike i zvuka uništavaju se protekom roka od pet
(5) godina od pravomoćnosti presude.

(6) Odredbe članka 55. ovoga Zakona odgovarajuće vrijede u kaznenim
predmetima protiv počinitelja kaznenih djela na štetu djece i maloljetnika.«

Članak 30.

U članku 125. stavku 1. riječi:
»sastavljeno je« zamjenjuju se riječima: »sudi u sastavu«, riječ: »predviđena«
zamjenjuje se riječju: »propisana«, a iza riječi: »od petnaest godina« dodaju
se riječi: »ili kazna dugotrajnog zatvora«.

Stavak 2. mijenja se i glasi:

»(2) Vijeće za mladež
drugostupanjskoga županijskog suda sudi u sastavu od tri suca od kojih je
najmanje jedan sudac za mladež, a u drugom stupnju na raspravi u sastavu od dva
suca od kojih je najmanje jedan sudac za mladež i tri suca porotnika za mladež.«

Stavak 3. mijenja se i glasi:

»(3) Vijeće za mladež Vrhovnog
suda Republike Hrvatske odlučuje u drugom stupnju u sastavu od tri suca, a u
vijeću sas­tav­ljenom od pet sudaca od kojih su tri suci vijeća za mladež, kada
odlučuje za kaznena djela za koja je propisana kazna zatvora od petnaest godina
ili kazna dugotrajnog zatvora. Kad sudi u drugom stupnju na raspravi vijeće je
sastavljeno od dva suca vijeća za mladež i tri suca porotnika za mladež kada
sudi za kazneno djelo za koje je propisana kazna zatvora od petnaest godina, a
od tri suca i četiri suca porotnika za mladež kada sudi za djelo za koje se može
izreći kazna dugotrajnog zatvora. Kad odlučuje u trećem stupnju i o izvanrednim
pravnim lijekovima, vijeće je sastavljeno po općim propisima.«

U stavku 4. riječi: »članka
57. stavak 4.« zamjenjuju se riječima: »članka 57. stavka 6.«.

Članak 31.

Ovaj Zakon stupa na snagu
osmoga dana od dana objave u »Narodnim novinama«.

Klasa: 740-02/01-01/02

Zagreb, 25. siječnja 2002.

HRVATSKI SABOR

Predsjednik
Hrvatskoga sabora
**Zlatko Tomčić,** v.  r.

if !supportEmptyParas endif

Zakon, NN 12/2002-290